транспортната услуга се записва единствено ако между местно лице и чуждестранно лице се осъществи сделка за транспортни услуги. Записването на отделната транспортна услуга зависи от условията за доставка, определени в договора за продажба или покупка на стоките и приложени в пазарната сделка.
 Когато транспортният договор е сключен между две местни лица за транспортни услуги, които ще се предоставят във връзка с изнасяна стока, транспортната услуга би била изключена въз основа на този метод на измерване, но част от нея би била включена, ако се прилагаха принципите на платежния баланс. Това например се получава, когато условията за доставка, определени в договора за продажба или покупка на стока, са „франко адрес на управление“ („превоз платен“) и когато износителят е сключил с местно лице на изнасящата икономика договор за предоставянето на транспортната услуга. Методът за измерване въз основа на сделката би се прилагал, когато:
 —
 Между местно лице и чуждестранно лице е сключен договор за предоставяне на транспортни услуги, а условията за доставка са определени като „франко завод“. Записва се цялата транспортна услуга, в т.ч. онази част от нея, която е била предоставена преди границата на изнасящата икономика.
 —
 Между местни лица и чуждестранни лица се осъществяват транспортни услуги, свързани с кръстосани търговски превози („транспорт между трети страни“) и крайбрежно корабоплаване или каботажни превози.
 4. Пътувания
 Компонентът на РКУПБ 2010 се различава от повечето международно търгувани услуги по това, че се основава на участника в сделката. За разлика от повечето услуги в РКУПБ пътуванията не са определен продукт; те обхващат набор от стоки и услуги, потребявани от чуждестранни лица в посещаваната от тях икономика. Пътуванията се определят като стоки и услуги за собствена употреба или за подаръци, които се придобиват от дадена икономика от страна на чуждестранни лица по време на посещения в тази икономика. Те обхващат случаите на престой с всякаква продължителност, при условие че няма промяна на положението на лицето като чуждестранно лице.
 Най-често потребяваните при пътуване стоки и услуги са настаняването, храната, напитките и превозите, купувани в посещаваната икономика (всички те се потребяват в доставящата икономика). Включват се и подаръците, сувенирите и другите изделия, които се купуват за собствена употреба и които може да бъдат отнасяни извън посещаваните икономики.
 Съгласно принципа на начисляването в пътуванията се включват стоките и услугите, придобити по време на посещението, но платени по-рано или по-късно. Стоките и услугите може да се придобиват чрез плащане от пътуващото в чужбина лице, плащане за негова сметка, предоставяне без възнаграждение (например, получени безплатна стая и храна: в такъв случай има и съответстващ трансфер) или произведени за собствена сметка (както в някои случаи на притежаване на недвижими имоти и настаняване въз основа на частично право на ползване на недвижим имот за определен период).
 5. Строителство
 Строителството обхваща създаването, управлението, обновяването, ремонта или разширяването на дълготрайни активи под формата на сгради, подобрения на земя от техническо естество и други строителни съоръжения като пътища, мостове и язовири. Включват се и свързаните с него инсталационни и монтажни работи, подготовка на обекти и общи строителни работи, както и специализирани услуги като боядисване, водопроводни дейности